AIŠKINAMASIS RAŠTAS

Dėl Molėtų rajono savivaldybės tarybos 2015 m. gegužės 28 d. sprendimo Nr. B1-120 „Dėl Molėtų rajono savivaldybės biudžetinių įstaigų teikiamų atlygintinų paslaugų kainoraščio patvirtinimo“ pakeitimo

1. **Parengto tarybos sprendimo projekto tikslai ir uždaviniai**

Molėtų rajono Alantos senelių globos namų (toliau – globos namai) direktorė 2019 m. balandžio 24 d. raštu Nr. S1-11 „Dėl salės nuomos kainos nustatymo“ prašo nustatyti naują salės nuomos kainą - 30 Eur už vieną parą, kadangi patiriamos išlaidos yra žymiai didesnės, negu šiuo metu nustatyta nuomos kaina (0,58 Eur už 1 val.). Prašoma nustatyta kaina pagrindžiama patiriamomis išlaidomis už elektros energiją, vandenį, patalpų valymo priemones ir kt.

Globos namuose, esančiuose Molėtų r. sav., Alantos mstl., Naujakurių g. 5, yra salė ir kitos patalpos: koplyčia, poilsio kambarys, sanitarinis mazgas, kurios naudojamos įstaigos gyventojų poreikiams tenkinti, tačiau yra galimybė ir trumpalaikei nuomai. Nuomojant patalpas suteikiama galimybė naudotis indais, šaldytuvu, mikrobangų krosnele, virduliu.

Taip pat prašoma nustatyti trumpalaikei nuomai paros laiką nuo 8 val. iki kitos dienos 8 val., kadangi toks laikas sutaptų su įstaigos ir darbuotojų darbo pradžios laiku. Atsižvelgiant į poreikį trumpalaikei nuomai, tikslinga nustatyti nuomos kainą ne 1 valandai, o parai.

Parengto sprendimo projekto tikslas – papildyti Molėtų rajono savivaldybės biudžetinių įstaigų teikiamų atlygintinų paslaugų kainoraštį, patvirtintą Molėtų rajono savivaldybės tarybos 2015 m. gegužės 28 d. sprendimu Nr. B1-120 „Dėl Molėtų rajono savivaldybės biudžetinių įstaigų teikiamų atlygintinų paslaugų kainoraščio patvirtinimo“, 21 punktu ir nustatyti Molėtų rajono Alantos senelių globos namų teikiamos atlygintinos paslaugos – salės nuomos kainą – 30,0 Eur už vieną parą (paros laiką skaičiuoti nuo 8 val. iki kitos dienos 8 val.).

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 18 straipsnio 1 dalis.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – nustatyta trumpalaikės nuomos kaina padengs įstaigos patiriamas išlaidas nuomojant laisvas patalpas.

Neigiamų pasekmių nėra.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

 **6. Vykdytojai, įvykdymo terminai**

 Molėtų rajono Alantos senelių globos namai.